Document ID: 32008D0631

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Ιουλίου 2008
για την τροποποίηση της απόφασης 2006/805/ΕΚ όσον αφορά ορισμένες περιφέρειες που ορίζονται στο παράρτημα εφαρμογής της εν λόγω απόφασης
[κοινοποιηθείσα υπό τον αριθμό Ε(2008) 3964]
(Κείμενο που παρουσιάζει ενδιαφέρον για τον ΕΟΧ)
(2008/631/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η απόφαση 2006/805/ΕΚ της Επιτροπής, της 24ης Νοεμβρίου 2006, σχετικά με μέτρα ελέγχου της υγείας των ζώων για την καταπολέμηση της κλασικής πανώλους των χοίρων σε ορισμένα κράτη μέλη (3), αφορά την αντιμετώπιση των εστιών κλασικής πανώλους των χοίρων στα εν λόγω κράτη μέλη. Με την απόφαση αυτή θεσπίζονται μέτρα ελέγχου της κλασικής πανώλους των χοίρων στα εν λόγω κράτη μέλη.
(2)
Η απόφαση 2006/805/ΕΚ ισχύει έως τις 31 Ιουλίου 2008. Με βάση την κατάσταση της κλασικής πανώλους των χοίρων σε περιοχές της Βουλγαρίας, της Γερμανίας, της Γαλλίας, της Ουγγαρίας και της Σλοβακίας κρίνεται σκόπιμο να παραταθεί η περίοδος εφαρμογής της εν λόγω απόφασης έως την 31η Ιουλίου 2009.
(3)
Η Βουλγαρία ενημέρωσε την Επιτροπή σχετικά με την πρόσφατη εξέλιξη της κλασικής πανώλους των χοίρων σε αγριόχοιρους και χοίρους σε εκμεταλλεύσεις στο έδαφός της. Σύμφωνα με την εν λόγω ενημέρωση, η κατάσταση της νόσου στο εν λόγω κράτος μέλος έχει βελτιωθεί σημαντικά όσον αφορά τους αγριόχοιρους. Επιπροσθέτως, έχει αρθεί η υποψία ότι η κλασική πανώλης των χοίρων είναι ενδημική σε χοίρους σε εκμεταλλεύσεις. Η Βουλγαρία ενημέρωσε επίσης την Επιτροπή ότι έχουν ληφθεί πρόσθετα μέτρα για να αποκλειστεί η παρουσία μόλυνσης από ιό της κλασικής πανώλους των χοίρων σε χοίρους σε εμπορικές γεωργικές εκμεταλλεύσεις οι οποίοι αποστέλλονται για σφαγή. Η απαγόρευση αποστολής νωπού χοιρινού κρέατος, παρασκευασμάτων χοιρινού κρέατος και προϊόντων χοιρινού κρέατος από τη Βουλγαρία σε άλλα κράτη μέλη, που προβλέπεται στην απόφαση 2006/805/ΕΚ πρέπει, συνεπώς, να μην ισχύει πλέον.
(4)
Παρόλο που η κατάσταση της νόσου στους αγριόχοιρους της Βουλγαρίας έχει βελτιωθεί, εξακολουθεί να υπάρχει διαρκής κίνδυνος εμφάνισης κρουσμάτων στο εν λόγω κράτος μέλος. Συνεπώς, η απαγόρευση της αποστολής ζώντων χοίρων σε άλλα κράτη μέλη πρέπει να εξακολουθήσει να ισχύει όσον αφορά το σύνολο της επικράτειας της Βουλγαρίας. Αυτό το σύνολο της επικράτειας πρέπει αντίστοιχα να συμπεριληφθεί στο μέρος ΙΙ του παραρτήματος της απόφασης 2006/805/ΕΚ.
(5)
Η Ουγγαρία και η Σλοβακία ενημέρωσαν επίσης την Επιτροπή σχετικά με την πρόσφατη εξέλιξη της κλασικής πανώλους των χοίρων σε αγριόχοιρους στο έδαφός τους. Με βάση τις διαθέσιμες επιδημιολογικές πληροφορίες, οι περιοχές στα εν λόγω κράτη μέλη όπου εφαρμόζονται μέτρα καταπολέμησης της κλασικής πανώλους των χοίρων πρέπει να επεκταθούν για να συμπεριλάβουν επίσης ορισμένες περιοχές των επαρχιών Heves και Borsod-Abaúj-Zemplén στην Ουγγαρία και το σύνολο των περιφερειών Rimavská Sobota, Nové Zámky, Levice και Komárno στη Σλοβακία. Η απόφαση 2006/805/ΕΚ πρέπει, συνεπώς, να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/805/ΕΚ τροποποιείται ως εξής:
1.
Στο άρθρο 14, η ημερομηνία «31 Ιουλίου 2008» αντικαθίσταται από την ημερομηνία «31 Ιουλίου 2009».
2.
Τα μέρη II και III του παραρτήματος αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 29 Ιουλίου 2008.

Labels: 3
0
18
6